
E-pasta nosaukums 
Par tiesībām izrakstīt zāles personīgai lietošanai
E-pasta teksts
Labdien!
Nacionālais veselības dienests (turpmāk – Dienests) informē, ka 2026.gada 2.septembrī stājās spēkā Ministru kabineta 2026.gada 25.augusta noteikumi Nr.512 “Recepšu veidlapu un recepšu aprites noteikumi” (turpmāk – Noteikumi). Noteikumu 70.punkts nosaka, ka ārsts vai ārsta palīgs (feldšeris), kas nestrādā ārstniecības iestādē, ir tiesīgs izrakstīt zāles personīgai lietošanai uz parasto recepšu veidlapām, kas iespiestas, sākot ar 2026.gada 1.septembri. Parasto recepšu veidlapas, kas šīm personām izsniegtas līdz šo noteikumu spēkā stāšanās dienai, ir izmantojamas līdz 2026. gada 31. augustam. 
Ņemot vērā minēto, Dienests informē aptiekas, ka ārsts vai ārsta palīgs (feldšeris), kas nestrādā ārstniecības iestādē, ir tiesīgs izrakstīt zāles personīgai lietošanai un aptiekas izsniegt zāles, kas izrakstītas personīgai lietošanai uz parasto recepšu veidlapām sākot  no  sērijas  IB ar Nr.054601. Minētās recepšu veidlapas zāļu izrakstīšanai personīgai lietošanai ārsts vai ārsta palīgs (feldšeris) Noteikumos noteiktajā kārtībā var saņemt Dienestā.
Pielikumā: Veselības ministrijas sagatavotā informācija par izmaiņām recepšu aprites un izrakstīšanas kārtībā uz 2 lapām.

Lai nodrošinātu aptieku un farmaceitu informētību, kā arī vienotu normatīvā regulējuma izpratni un pareizu piemērošanu praksē saistībā ar izmaiņām recepšu izrakstīšanas un aprites kārtībā, Veselības ministrija lūdz Nacionālo veselības dienestu izsūtīt visām Latvijas aptiekām sagatavoto informāciju, nodrošinot attiecīgās informācijas izplatīšanu iespējami drīzākā termiņā.

Informējam, ka 2026.gada 2.septembrī stājušies spēkā jauni Ministru kabineta 2026.gada 25.augusta noteikumi Nr.512 “Recepšu veidlapu un recepšu aprites noteikumi” (turpmāk – Noteikumi Nr.512), ar kuru ieviestas izmaiņas citastarp recepšu aprites un izrakstīšanas kārtībā.





Ārstniecības personu kompetence recepšu izrakstīšanā:



1. Tiesības izrakstīt parasto recepti ir ārstam, zobārstam, ārsta palīgam (feldšerim), māsai (vispārējās aprūpes māsai) un vecmātei, ja attiecīgā ārstniecības persona strādā ārstniecības iestādē (Noteikumu Nr. 512 33. punkts).

2. Tiesības izrakstīt īpašo recepti ir ārstam, kas strādā ārstniecības iestādē. Vecmātei, kas strādā ārstniecības iestādē, atbilstoši kompetencei ir tiesības izrakstīt īpašo elektronisko recepti kontracepcijas līdzekļu iegādei (Noteikumu Nr. 512 34. punkts).

3. Tiesības izrakstīt zāles un medicīniskās ierīces, kuru iegādes izdevumus pacientam daļēji vai pilnībā sedz no zāļu iegādes izdevumu kompensācijai piešķirtajiem līdzekļiem atbilstoši noteiktajai kompensācijas kārtībai, ir ārstam, zobārstam un vecmātei, ja attiecīgā ārstniecības persona strādā ārstniecības iestādē, kurai ir līgumattiecības ar Nacionālo veselības dienestu (Noteikumu Nr.512 35.punkts).

4. Ārstiem rezidentiem un ārstiem stažieriem, kuriem ārstniecības personu un ārstniecības atbalsta personu reģistrā ir reģistrēta darba vieta, ir tiesības izrakstīt parastās vai īpašās receptes sertificēta speciālista vadībā atbilstoši kompetencei (Noteikumu Nr.512 36.punkts).

5. Izrakstot recepti psihotropo zāļu (izņemot Noteikumu Nr. 512 46. punktā minēto gadījumu) un narkotisko analgētisko līdzekļu iegādei, ārsts izraksta zāles ne vairāk kā vienu mēnesi ilgam ārstēšanas kursam. Psihiatrs, narkologs, atkarību psihiatrs, neirologs, algologs un ģimenes ārsts minētās zāles var izrakstīt ne vairāk kā trīs mēnešus ilgam ārstēšanas kursam (Noteikumu Nr.512 47.punkts).

6. Izrakstot elektronisko recepti, ārsts, zobārsts, vecmāte, ārsta palīgs (feldšeris) vai māsa (vispārējās aprūpes māsa) noskaidro pacienta viedokli par plānoto zāļu iegādes kārtību un nepieciešamības gadījumā pacientam izsniedz receptes identifikācijas numuru (Noteikumu Nr.512 58.punkts).



Izmaiņas recepšu izrakstīšanā:



1. Vispārējā kārtībā receptes izraksta elektroniski Vienotajā veselības informācijas sistēmā (E-veselības sistēmā; Noteikumu Nr.512 29.1.apakšpunkts).

2. Parastā recepte paredzēta par pilnu samaksu izsniedzamām zālēm un medicīniskajām ierīcēm (Noteikumu Nr.512 3.1.apakšpunkts).

3. Īpašā recepte paredzēta (Noteikumu Nr.512 3.2.apakšpunkts).

· narkotiskajām un psihotropajām zālēm;

· zālēm, kuras Zāļu valsts aģentūra atzinusi par narkotiskiem analgētiskiem līdzekļiem;

· zālēm, kas satur 7. pielikumā minētās vielas;

· kompensējamām zālēm un medicīniskajām ierīcēm.

4. Narkotiskās un psihotropās zāles, kā arī zāles, kuras Zāļu valsts aģentūra atzinusi par narkotiskiem analgētiskiem līdzekļiem izrakstāmas tikai īpašajā elektroniskajā receptē (Noteikumu Nr.512 3.2.apakšpunkts).

5. Individuālās kompensācijas gadījumā zāles vai medicīniskās ierīces izraksta parastajā elektroniskajā receptē, vai uz īpašās receptes veidlapas. Ja individuālās kompensācijas gadījumā izraksta narkotiskās vai psihotropās zāles, tās izrakstāmas tikai īpašajā elektroniskajā receptē (Noteikumu Nr.512 3.3.apakšpunkts).

6. Recepti uz papīra veidlapas drīkst izrakstīt tikai izņēmuma gadījumos (Noteikumu Nr.512 29.2.apakšpunkts), ja:

· pacients recepti izmantos ES dalībvalstī, EEZ valstī vai Šveicē, ar kuru nav nodrošināta Latvijas e-receptes pārrobežu apmaiņa;

· ārsts vai ārsta palīgs (feldšeris), kas nestrādā ārstniecības iestādē, izraksta zāles personīgai lietošanai;

· zāles vai medicīniskās ierīces pacientam nepieciešamas nekavējoties un e-recepti tehnisku iemeslu dēļ izrakstīt nav iespējams.

7. Tehnisku traucējumu gadījumā, ja zāles vai medicīniskās ierīces pacientam nepieciešamas nekavējoties, uz papīra veidlapas izrakstītu recepti pacients var izmantot vienu reizi triju mēnešu laikā no izrakstīšanas dienas (Noteikumu Nr.512 31.punkts).

8. Papīra receptes izņēmums nav attiecināms uz narkotiskajām un psihotropajām zālēm, kā arī uz zālēm, kuras Zāļu valsts aģentūra atzinusi par narkotiskiem analgētiskiem līdzekļiem, jo tās izrakstāmas tikai īpašajā elektroniskajā receptē.

9. Elektronizējot aptiekā saņemtu parastās receptes veidlapu, kas iespiesta, sākot ar 2026.gada 1. septembri, un kuras sērija atbilst Dienesta aptiekām paziņotajām derīgajām recepšu veidlapu sērijām un kuru personīgai lietošanai uz parastās receptes veidlapas izrakstījis ārsts vai ārsta palīgs (feldšeris), kurš nestrādā ārstniecības iestādē, aptieka kā ārstniecības personas darba vietu norāda “Recipe pro me”. Vienlaikus ievērojams, ka šāda recepte drīkst būt izrakstīta tikai personīgai lietošanai viena mēneša zāļu patēriņam, nepārsniedzot Noteikumu Nr. 512 noteikto recepšu skaitu 12 mēnešu periodā, kā arī attiecīgā persona, izrakstot parasto recepti personīgai lietošanai, ievērojusi noteiktās recepšu veidlapas aizpildīšanas prasības – pacienta vārda un uzvārda vietā raksta "pro me" (man) vai "ad usum proprium" (personīgai lietošanai), bet adreses vietā norāda savu faktiskās dzīvesvietas adresi un tālruņa numuru; (Noteikumu Nr.512 17., 29.2.2., 33., 69. un 70.punkts).

*Dokuments ir parakstīts ar drošu elektronisko parakstu un satur laika zīmogu

